b'\n_START_ARTICLE_\nMohammed Abdellaoue\n_START_SECTION_\nBakgrunn\n_START_PARAGRAPH_\nAbdellaoue vokste opp p\xc3\xa5 Refstad i Bydel Bjerke, og spilte sine f\xc3\xb8rste fotballkamper for Hasle/L\xc3\xb8ren. Han gikk idrettsfag ved Bjerke videreg\xc3\xa5ende skole fra 2001\xe2\x80\x932004, hvor han gikk i klasse med blant andre fotballbacken Bj\xc3\xb8rnar Holmvik. Hans yngre bror, Mustafa \xc2\xabMos\xc2\xbb Abdellaoue var fotballspiller for Aalesund Fotballklubb.\n_START_SECTION_\nSkeid\n_START_PARAGRAPH_\nAbdellaoue spilte for Skeid junior elite fra 2001. Bare 19 \xc3\xa5r gammel, i 2004, ble han toppsk\xc3\xa5rer for Skeid i 1. divisjon med 13 seriem\xc3\xa5l. Han fikk tilnavnet \xc2\xabBenny Gullfot\xc2\xbb og ble tildelt drakt nummer ti. \xc3\x85ret etter ble preget av skader i lyske og kne, og han noterte seg for bare fem sk\xc3\xa5ringer den sesongen, og Skeid rykket ned til 2. divisjon. I 2. divisjon 2006 er Moa igjen en farlig spiller foran m\xc3\xa5l, og sterkt delaktig til retur til 1. divisjon._NEWLINE_Allerede 24. juli 2007 skrev Moa under en tre\xc3\xa5rskontrakt med V\xc3\xa5lerenga, men fullf\xc3\xb8rte 2007-sesongen for Skeid, og var med p\xc3\xa5 \xc3\xa5 rykke ned til 2. divisjon. Han ble likevel toppscorer for klubben ogs\xc3\xa5 dette \xc3\xa5ret, med ti seriem\xc3\xa5l.\n_START_SECTION_\nV\xc3\xa5lerenga\n_START_PARAGRAPH_\nDen 15. november 2007 ankom han offisielt V\xc3\xa5lerenga. Han fikk sitt gjennombrudd i Eliteserien s\xc3\xb8ndag 13. april 2008, i 3. serierunde da han sk\xc3\xa5ret to m\xc3\xa5l mot Lillestr\xc3\xb8m p\xc3\xa5 \xc3\x85r\xc3\xa5sen, og bidro til at V\xc3\xa5lerenga vant 3\xe2\x80\x930. VG k\xc3\xa5ret Abdellaoue til banens beste spiller. Runden etter, da V\xc3\xa5lerenga spilte 1\xe2\x80\x931 mot Rosenborg p\xc3\xa5 Ullevaal, scoret Abdellaoue V\xc3\xa5lerengas m\xc3\xa5l._NEWLINE_Den 9. november 2008 spilte Moa fra start i cupfinalen mot Stab\xc3\xa6k, og scoret 2 av m\xc3\xa5lene til V\xc3\xa5lerenga da de vant kampen 4\xe2\x80\x931. (Daniel Fredheim Holm scoret de to andre m\xc3\xa5lene og Johan Andersson scoret for Stab\xc3\xa6k)._NEWLINE_Moa spilte totalt 67 kamper og scoret 30 m\xc3\xa5l i sin periode som V\xc3\xa5lerengaspiller._NEWLINE_7. august 2015 signerte han for V\xc3\xa5lerenga igjen.\n_START_SECTION_\nHannover 96\n_START_PARAGRAPH_\nP\xc3\xa5 formiddagen 17. august 2010 ble en overgang til Hannover 96 bekreftet. V\xc3\xa5lerenga mottok mellom 10 og 12 millioner kroner for Moa. 28. august 2010 scoret han sitt f\xc3\xb8rste m\xc3\xa5l for klubben, i en Bundesliga-kamp mot Schalke 04. Han fikk totalt 80 offisielle kamper for Hannover 96, og scoret 29 m\xc3\xa5l.\n_START_SECTION_\nVfB Stuttgart\n_START_PARAGRAPH_\n11. juni 2013 meldte Moa overgang til VfB Stuttgart. Nordmannen signerte en fire\xc3\xa5rskontrakt og skal ha hatt en prislapp p\xc3\xa5 rundt 30 millioner kroner. Han fikk sin debut for klubben den 1. august 2013 i f\xc3\xb8rste kvalifiseringsrunde til Europaligaen mot den bulgarske klubben Botev Plovdiv, hvor han ble byttet inn i det 88. spilleminutt. Kampen endte 1-1, noe som betydde seier for Stuttgart grunnet bortem\xc3\xa5lsregelen. Moa scoret sitt f\xc3\xb8rste og eneste m\xc3\xa5l for klubben den 25. januar 2014 i et 2-1 tap mot Mainz 05, noe som endte en 274 dager lang m\xc3\xa5lt\xc3\xb8rke.\n_START_SECTION_\nLandslagsspill\n_START_PARAGRAPH_\nAbdellaoue har spilt seks kamper for Norges U-18-landslag, \xc3\xa9n for U-19 og \xc3\xa9n kamp for U-21-laget. Han debuterte p\xc3\xa5 A-landslaget 20. august 2008 i 1\xe2\x80\x931-kampen mot Irland, og fikk god omtale i media etter kampen. Det f\xc3\xb8rste landslagsm\xc3\xa5let kom i 2\xe2\x80\x931-seieren over Island 3. september 2010. Han endte p\xc3\xa5 33 landskamper og 7 m\xc3\xa5l.'